**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov, sa predkladá na základe Plánu legislatívnych úloh vlády SR na rok 2015. Cieľom novelizácie zákona č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov je zabezpečiť zosúladenie právnych predpisov, zapracovať požiadavky vyplývajúce z aplikačnej praxe a kontrolnej činnosti, zvýšiť efektívnosť činnosti kontrolných orgánov s dôrazom na ochranu spotrebiteľa, podmienky predaja, hygienu a bezpečnosť predaja.

V článku I sa spresňuje a upravuje rozsah ambulantného predaja sladkovodných trhových rýb a vianočných stromčekov, rozčleňujú a spresňujú sa podmienky predaja umeleckých výrobkov z vlastnej produkcie, mení sa formulácia a odborná terminológia v časti zákazu predaja niektorých výrobkov v nadväznosti na zmeny v príslušných zákonoch (zákon č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov, zákon č. 152/1995 Z. z. o potravinách v znení neskorších predpisov, ... ).

Predkladaný návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná, ako aj právom EÚ.

**B. Osobitná časť**

K Článku I

K bodu 1

Ustanovenie upravuje rozšírenie prípadov predloženia čestného prehlásenia ako podmienky pre udelenie povolenia na predaj umeleckých výrobkov alebo použitých výrobkov (napr. opotrebovaných výrobkov bežnej potreby, či obnoseného šatstva alebo obuvi) a poskytovania služieb na trhových miestach.

K bodu 2

Legislatívnotechnická úprava.

K bodu 3

Precizovanie úpravy podmienok predaja alkoholických nápojov na trhových miestach.

K bodu 4

Rozšírenie komodít, ktoré je možné ambulantne predávať v obci o dreviny, priesady a sladkovodné ryby. Uvedené zmena je podnietená zmenou skutkových okolností v oblasti predaja na trhových miestach v minulých rokoch, ako aj snahou o zníženie nadbytočných reštrikcií pri predaji živých zvierat.

K bodu 5

Legislatívnotechnická úprava.

K bodu 6

Rozširuje sa okruh osôb, oprávnených na predaj výrobkov a poskytovanie služieb na trhových miestach aj o fyzické osoby, ktoré predávajú výrobky ako výsledky svojej činnosti (ide najmä o diela úžitkového umenia), na ktorú sa viažu ustanovenia autorského práva.

K článku II

Navrhuje sa účinnosť zákona 1. októbra 2015.

**Doložka vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov.

**Termín začatia a ukončenia PPK:**

**A.2. Vplyvy:**

|  |  |  |  |
| --- | --- | --- | --- |
|   | Pozitívne\*  | Žiadne\* | Negatívne\* |
| 1. Vplyvy na rozpočet verejnej správy |   |  x |   |
| 2. Vplyvy na podnikateľské prostredie – dochádza k zvýšeniu regulačného zaťaženia? |   | x |   |
| 3, Sociálne vplyvy – vplyvy  na hospodárenie obyvateľstva,-sociálnu exklúziu,- rovnosť príležitostí a rodovú rovnosť a vplyvy na zamestnanosť |   |  x |   |
| 4. Vplyvy na životné prostredie |   |  x |   |
| 5. Vplyvy na informatizáciu spoločnosti |   |  x |   |

**\*** Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.

**A.3. Poznámky**

Žiadne.

**A.4. Alternatívne riešenia**

Bezpredmetné.

**A.5. Stanovisko gestorov**